|  |  |  |
| --- | --- | --- |
| http://matulji.hr/pocetna/wp-content/uploads/2014/01/logo_opcina_matulji.png | **OPĆINA MATULJI**  **OPĆINSKI NAČELNIK** | |
| KLASA: 024-04/25-02/11  URBROJ: 2170-27-02/1-25-4  Matulji, 24.11.2025. | |  |

**OPĆINSKO VIJEĆE**

**- ovdje-**

**PREDMET: Prijedlog Odluke o izmjenama i dopunama Odluke o socijalnoj skrbi**

Poštovani,

u privitku dostavljamo prijedlog Odluke o izmjenama i dopunama Odluke o socijalnoj skrbi.

Izvjestitelji na radnim tijelima te sjednici Općinskog vijeća biti će Općinska načelnica Ingrid Debeuc i službenica ovlaštena za privremeno obavljanje poslova pročelnika Upravnog odjela za samoupravu i upravu Irena Gauš.

OPĆINSKA NAČELNICA

Ingrid Debeuc, v.r.

**OBRAZLOŽENJE**

**prijedloga Odluke o izmjenama i dopunama Odluke o socijalnoj skrbi**

Općinsko vijeće Općine Matulji na sjednici održanoj 17. ožujka 2025. godine donijelo je Odluku o socijalnoj skrbi – u daljnjem tekstu: Odluka.

Uvođenje prava na topli obrok sufinanciranog od strane Općine Matulji za osobe s navršenih 65 godina i više koji ispunjavaju uvjet prihoda iz članka 8. Odluke te za osobe koje imaju tjelesno oštećenje 70% i više koje zbog starosti, privremenog ili trajnog pogoršanja zdravstvenog stanja, ili zbog tjelesnih, mentalnih, intelektualnih ili osjetilnih oštećenja nisu u mogućnosti samostalno pripremati obroke ima višestruke koristi. Prije svega, time se osigurava osnovna prehrambena sigurnost najranjivijim članovima zajednice, posebno onima s niskim primanjima ili bez obitelji. Redovit i nutritivno uravnotežen obrok može značajno poboljšati njihovo zdravlje i kvalitetu života. Kako bi se utvrdile stvarne potrebe i interes, Općina je provela inicijalnu anketu, a rezultati su pokazali interes za ovu uslugu.

Predmetnom izmjenom i dopunom Odluke predlaže se uvođenje prava na topli obrok te njegovo sufinanciranje u iznosu od 50% od utvrđene cijene obroka za korisnike s navršenih 65 godina i više koji ispunjavaju uvjet prihoda te korisnike koji imaju tjelesno oštećenje 70% ili više. Korisnici koji ne ispunjavaju navedene uvjete, a imaju potrebu za ovim vidom usluge također će se moći će se uključiti no sami će snositi trošak obroka.

Također, ovom izmjenom i dopunom Odluke usklađuje se naziv nadležnog upravnog tijela koji će provesti postupak ostvarivanja predmetnog prava te se korigira naziv predmetnog prava.

Slijedom navedenog, predlaže se donošenje Odluke o izmjenama i dopunama Odluke o socijalnoj skrbi.

O ovom Prijedlogu Odluke provesti će se savjetovanje sa zainteresiranom javnošću u trajanju

od 30 dana, a izvješće o provedenom savjetovanju sa zainteresiranom javnošću, zajedno s konačnim

prijedlogom Odluke, dostavit će se Općinskom vijeću na usvajanje.

Općinska načelnica

Ingrid Debeuc v.r.

Matulji, 24. studeni 2025. godine

PRIJEDLOG

Na temelju članka 289. Zakona o socijalnoj skrbi („Narodne novine“ broj 18/22, 46/22, 119/22, 71/23, 156/23 i 61/25) i članka 32. Statuta Općine Matulji („Službene novine Primorsko-goranske županije“ broj 26/09, 38/09, 8/13, 17/14, 29/14, 4/15 – pročišćeni tekst, 39/15, 7/18, 6/21, 23/21 i 36/23), Općinsko vijeće Općine Matulji na sjednici održanoj dana \_\_\_\_\_\_\_\_\_\_\_\_\_\_\_2025. godine, donosi

**ODLUKU O IZMJENAMA I DOPUNAMA ODLUKE**

**O SOCIJALNOJ SKRBI**

Članak 1.

U Odluci o socijalnoj skrbi („Službene novine Općine Matulji“ broj 5/25, u daljnjem tekstu: Odluka) u članku 3. stavak 1. riječi „Jedinstveni upravni odjel“ zamjenjuju se s riječima „Upravni odjel za samoupravu i upravu“.

Članak 2.

U članku 11. stavak 1. točka 4. mijenja se i glasi:

„4. Pravo na sufinanciranje produženog boravka u osnovnoškolskim ustanovama“.

U istom članku, stavku 1. Odluke iza točke 10. dodaje se nova točka 11. koja glasi:

„Pravo na topli obrok“.

Članak 3.

Iza članka 29. dodaje se podnaslov i novi članak 29.a koji glase:

„11. Pravo na topli obrok

Članak 29.a

(1) Pravo na topli obrok ostvaruju korisnici s navršenih 65 godina i više koji ispunjavaju uvjet prihoda iz članka 8. te korisnici koji ispunjavaju Ostali uvjet iz članka 10. stavka 1. točke 7. ove Odluke.

(2) Postupak za ostvarivanje prava na topli obrok pokreće se podnošenjem zahtjeva Odjelu putem obrasca s popratnom dokumentacijom.

(3) Pravo iz stavka 1. ovog članka traje 12 mjeseci počevši od mjeseca u kojem je uredan zahtjev podnesen.

(4) Općina će sufinancirati 50% ukupne cijene toplog obroka za korisnike iz stavka 1. ovog članka.“

Članak 4.

Ova Odluka stupa na snagu osmog dana od objave u „Službenim novinama Općine Matulji“.

KLASA:

URBROJ:

Matulji,

OPĆINSKO VIJEĆE OPĆINE MATULJI

Predsjednica Općinskog vijeća

Iva Letina

ODREDBE VAŽEĆE ODLUKE KOJE SE MIJENJAJU

Članak 3.

(1) Poslove u svezi s ostvarivanjem prava i pomoći iz socijalne skrbi propisanih ovom Odlukom obavlja Jedinstveni upravni odjel Općine, (u daljnjem tekstu: Odjel) i Socijalno vijeće kao savjetodavno tijelo Općinskog načelnika.

(2) Socijalno vijeće ima sedam članova i to predsjednika i šest članova, a radi na sjednicama koje saziva predsjednik.

(3) Predsjednika i članove Socijalnog vijeća imenuje Općinski načelnik na mandat od četiri godine iz redova predstavnika socijalnih i zdravstvenih ustanova te članova humanitarnih organizacija i udruga koje djeluju na području Općine Matulji.

(4) Socijalno vijeće: - razmatra prijedlog Proračuna Općine Matulji u dijelu prava i oblika pomoći iz ove Odluke, - daje prethodna mišljenja o dodjeli jednokratnih pomoći, pomoći u kući te dodjeli sredstava humanitarnim organizacijama, udrugama, socijalnim i zdravstvenim ustanovama, - daje prijedloge za dodjelu pomoći određenim skupinama korisnika ili određenim korisnicima, - daje prijedloge za poboljšanje sustava socijalne zaštite.

(5) Članovi Socijalnog vijeća u obavljaju poslova iz stavka 4. ovog članka imaju pravo na naknadu za prisustvo sjednicama u visini koju određuje Općinski načelnik Odlukom o imenovanju iz stavka 3.ovog članka.

Članak 11.

(1) Ovom Odlukom utvrđuju se sljedeća prava iz socijalne skrbi:

1. Pravo na naknadu za troškove stanovanja,

2. Pravo na sufinanciranje troškova smještaja djece u predškolskim ustanovama i obrtima,

3. Pravo na besplatnu marendu u osnovno školskim ustanovama,

4. Pravo na besplatan produženi boravak u osnovno školskim ustanovama,

5. Pravo na besplatnu prehranu dojenčadi,

6. Pravo na besplatnu pokaznu kartu u javnom prijevozu,

7. Pravo na organizirani prijevoz i prehranu,

8. Pravo na besplatne udžbenike, radne bilježnice i ostale obvezne školske materijale, 9. Pravo na uslugu pomoći u kući,

10. Pravo na besplatno ljetovanje.

(2) Postupak za ostvarivanje prava iz stavka 1.ovog članka pokreće se na zahtjev stranke, njezinog bračnog druga, skrbnika ili udomitelja, ako ovom odlukom ili zakonom nije uređeno drugačije.

(3) Podnositelj zahtjeva dužan je uz zahtjev dostaviti odgovarajuće isprave odnosno dokaze potrebne za ostvarivanje prava. (4) Zahtjev se podnosi na obrascu čiji sadržaj utvrđuje Odjel.