|  |  |  |
| --- | --- | --- |
| http://matulji.hr/pocetna/wp-content/uploads/2014/01/logo_opcina_matulji.png | **OPĆINA MATULJI**  **OPĆINSKI NAČELNIK** | |
| KLASA:  URBROJ:  Matulji, | | **OPĆINSKO VIJEĆE**  -n/p predsjednice Općinskog vijeća |

**PREDMET: Odgovori na vijećnička pitanja sa 3. sjednice Općinskog vijeća Općine Matulji**

Poštovana predsjednice Općinskog vijeća,

u nastavku dostavljamo odgovore na vijećnička pitanja postavljena na 3. sjednici Općinskog vijeća, na koja nije odgovoreno ili nije u cijelosti odgovoreno na samoj sjednici.

OPĆINSKA NAČELNICA

Ingrid Debeuc v.r.

**Vijećnik Slobodan Juračić** smatra da nije dobio odgovor na svoje napitanje postavljeno na 1. sjednici Općinskog vijeća koje je glasilo: zamolio je da vijećnicima i biračima da podatak kolika je volonterska naknada za obavljanje dužnosti Načelnice i kolika je plaća za profesionalni rad Zamjenice načelnice koja je odmah po preuzimanju izabrala profesionalni status. Podatke je zatražio u bruto iznosu.

**ODGOVOR:**

Bruto plaća za rad Zamjenice načelnice je 3.133,72 € uvećana za 0,5% za svaku godinu minulog rada do maximalno 20%.

**Vijećnik Vladan Mekterović** nakon dobivenog odgovorana 3. Sjednici Općinskog vijeća cit: “smatra da je ostalo neodgovoreno na pitranje Kalića u Rukavcu, tj. odgovor mu je nejasan, jer nije jasno iz odgovora da li se planira ove godine započeti s radovima na uređenju tog igrališta i postavljanju igrala na lokaciju Kalić. Nejasno mu je da li je lokacija Kalić definitivno odabrana, to pita jer ima informacije da postoje dvojbe u Općini u pogledu te lokacije. MO Rukavac se nedavno obratio Općini zašto se je stalo s tim projektom, jer je prijašnja vlast prvom dijelu godine razgovarala s Rukavčanima i ljudima iz mjesnog odbora i raspravljalo se je o igralima koje bi se tamo postavilo. Pitao je zbog čega se je s tim projektom stalo, da li je problem u lokaciji, da li se traži druga lokacija. Rekao je da po njemu se ne bi smjelo odustati od te lokacije, već treba inzistirati na toj lokaciji jer ljudi to žele. Rekao je da tu postoje sredstva osigurana od strane PGŽ, misli da je iznos od 14.000€, te je pitao ako se ove godine ne nastavi s tim projektom, što je s tim sredstvima i da li će ta sredstva propasti.“

**ODGOVOR:**

Uvažavajući svu raniju komunikaciju s predstavnicima Vijeća mjesnog odbora Rukavac obavljene su konzultacije s projektantom koji je ukazao na problematičnost lokacije “Kalić” prije svega zbog konfiguracje terena koja je zbog svojeg nagiba nepovoljna kako za postavu antitraumatske podloge tako i za postavu igrala te je u tom smislu predloženo da se razmotri izbor druge povoljnije lokacije. Ove činjenice ponovno će se razmotriti s predstavnicima Vijeća mjesnog odbora Rukavac kako bi se zajednički odabrala lokacija koja će dugoročno osigurati potreban sadržaj dječjeg igrališta u Rukavcu.

Realzacija prijekta na lokaciji “Kalić” nije započeta pa je obzirom na rokove financiranja neće biti moguće realizirati u 2025. godini, već će Općina Matulji nakon što se utvrdi nova povoljnija lokacija igrališta projekt prijaviti na javni poziv Primorsko-goranske županije u 2026. godini. Financijska sredstvau iznosu od 15.000,00 eura odobrena od strane Primorsko-goranske županije za uređenje dječjeg igrališta Kalić su prenamijenjena te će biti utrošena u 2025. godini.

**Predsjednica Općinskog vijeća Iva Letina** postavila je pitanje sljedećeg sadržaja:

„Kakva je situacija s vrtićem Rukavac, znaju da se nešto događa imovinsko-pravno, što je s projektom, da li se nastavlja te u kojoj su fazi s projektom vrtića Rukavac.“

**Vijećnik Sandro Pecman** na istu je tematiku postavio sljedeće pitanje:

„Nadovezao bi se na već postavljeno pitanje, a to je vrtić Rukavac. Rekao je da mu je nevjerojatno da su došli u situaciju da se gradi vrtić i da su utvrdili da ulaze u privatnu česticu. To mu je iz bilo kakve stručne perspektive teško shvatljivo, jer su se dobile dozvole. Rekao je da je možda krivo shvatio te da će vidjeti kada dobije odgovor.

**ODGOVOR:**

Provedba projekta izgradnje i opremanja Dječjeg vrtića Rukavac realizira se u planiranim rokovima bez znatnijih zastoja. Uz zgradu Dječjeg vrtića planirana je izgradnja trafostanice za koju je trebalo formirati građevinsku parcelu. U tijeku izrade parcelacijskog elaborata pozivu izrađivača parcelacije odazvao se g. Meštrović kao vlasnik zemljišta koje graniči s parcelom dječjeg vrtića koji je osporavao položaj granica parcela koje već duže vrijeme egzistiraju u katastru i koje su bile podloga za izdavanje građevinske dozvole vrtića te tražio da se granica utvrdi po suhozidu koji predstavlja granicu između njegovog zemljišta i građevinske parcele Dječjeg vrtića. Uz odbijanje potpisa parcelacije naveo je kako će pokrenuti sudski postupak radi zaštite svojeg vlasništva. Svako pokretanje sudskog spora značilo bi zabilježbu na građevinskoj čestici vrtića i nemogućnost ishođenja uporabne dozvole do lipnja 2026. godine kada je predviđen dovršetak projekta izgradnje i opremanja Dječjeg vrtića Rukavac. Nakon obavljenih razgovora u Područnom uredu za katastar Rijeka gdje nam je ukazano da će se morati priznati granica koju predstavlja suhozid te nakon višekratne komunikacije s g. Meštrovićem obzirom na kratkoću rokova realizacije projekta zaključeno je da je u ovoj situaciji oportuno priznati ovako utvrđenu granicu, izmjeniti parcelacijski elaborat te zatražiti izmjenu građevinske dozvole na način da se promijeni oblik građevinske parcele (koja se umanjila za cca 140 m2). Sve navedeno nije imalo utjecaja na tlocrtnu površinu i položaj građevine dječjeg vrtića.

**Vijećnik Vladan Mekterović** postavio je sljedeća pitanja:

„1. pitanje – sigurnosno stanje na području Općine Matulji. U javnosti se je pričalo o provalama i krađama na području Općine Matulji te ga zanima da li se je od nadležnih službi dobilo informacije o tim događajima, što su oni poduzeli po tim, da li su našli počinitelje te da li su uhvaćeni. I pitao je generalno kakva je sigurnosna situacija, jer zna da s vremena na vrijeme, dobivaju izvješća te da dolazi predstavnik MUP-a i iznosi sigurnosnu situaciju i da bi htio da dobiju tu situaciju i da budu upoznati svi skupa sa tom situacijom, jer su se počele dešavati stvari na koje nisu navikli.

2. Drugo pitanje je što je sa izvješćima o poslovanju trgovačkih i komunalnih društava, kada će to dobiti i da li je u pripremi. Zanima ga da vidi što se dešava sa svim društvima u kojima je Općina suosnivač, bilo je statusnih promjena, a vjerojatno i kadrovskih.“

**ODGOVOR:**

1. Od MUP-a Policijske postaje Opatija zatraženo je izvješće o sigurnosnoj situacijia na području Općine Matulji te se isto dostavlja u prilogu odgovora na vijećnička pitanja.
2. Izvješća o poslovanju trgovačkih društava u suvlasništvu Općine Matulji uvrštena su u Dnevni red 4. sjednice Općinskog vijeća.

**Vijećnik Slobodan Juračić** na 3. sjednici Općinskog vijeća postavio je pitanja:

„Rekao je da su jako dobro financijski riješili pitanje spojne ceste kod izgradnje zaobilaznice. U čl. 2. Sporazuma su prihvatili da HAC ne mora izgraditi posebni kolnik privremene devijacije prometa, a BINA Istra je kod zatvaranja podvožnjaka Puhari bila u obvezi u dogovoru s Općinom Matulji osigurati pristupnu cestu od Branka Laginje prema centru Matulja. S ovim Sporazumom su dobili HAC i BINA, a ne Općina Matulji i građani. Pitao je koliko će u konačnici Općinu Matulji koštati otkup terena i ostale Sporazumom preuzete obveze za tu navedenu cestu te je priložio tablicu koju treba popuniti, a već ju je sam popunio s poznatim podacima koje su imali. Drugo pitanje je da li je riješeno pitanje pješačkog prolaza preko gradilišta u periodu od rušenja do izgradnje novog mosta na Jankovićevoj cesti, za građane Općine Matulji, koji dnevno prolaze pješke do Matulja, u školu, trgovinu, na autobus i ostalo, ili će morati pješke preko Pobri doći do Matulja kao i s motornim vozilima. Treće pitanje je obzirom da je prvi rok iz Sporazuma 30. rujna 2025. već prošao, da li će cesta biti gotova do 30. travnja jer u protivnom, prema Sporazumu, Općina Matulji ne dobiva sredstva.“

**ODGOVOR:**

1. Prema potpisanom sporazumu Općina Matulji snosit će troškove otkupa zemljišta i rješavanja imovinsko-pravnih odnosa dok će Hrvatske autoceste d.o.o. i BINA Istra d.d. snositi troškove izgradnje prometnice. Već je ranije Općina Matulji podmirila troškove izrade projektne dokumentacije.

U rješavanju imovinsko-pravnih odnosa u 2024. i 2025. godini nakon pokrenutog postupka osiguranja dokaza i izvlaštenja za potrebe izgradnje spojne ceste Branka Laginje - Jankovićeva cesta temeljem procjena izvršenih po ovlaštenim sudskim vještacima Općina Matulji je isplatila vlasnicima zemljišta ukupno: 388.661,90 eura. Za izradu projektne dokumentacije i geodetske podloge utrođeno je 24.165,51 eura. Ukupno ugovoreni iznos za izvođenje radova je 966.266,05 eura s PDV-om, a stručnog i obračunskog nadzora 32.500,00 eura s PDV-om.

1. Pitanje pješačkog prolaza u periodu od rušenja do izgradnje novog nadvožnjaka na Jankovićevoj cesti razmatrano je na zajedničkom sastanku predstavnika Hrvatskih autocesta,Bina Istre i Općine Matulji te će se u tom cilju predložiti rješenje.
2. U interesu je Općine Matulji poštivati ugovorene rokove. Nakon uvođenja izvođača radova u posao utvrđena dinamika izvođenja radova trebala bi osigurati dovršetak radova u ugovorenom roku. Radi usklađenja dinamike izvođenja radova i rješavanja zajedničke problematike održavaju se zajedničke koordinacije svih sudionika u realizaciji projekta.

**Vijećnik Marko Boras Mandić** postavio je pitanja sljedećeg sadržaja:

„1.Prvo pitanje je vezano za sadašnji Konzum, nekadašnji Turist, odnosno za to područje Konzuma, parkinga i svega što je na toj čestici. Pretpostavlja da je sve u vlasništvu Liburnia Riviera Hotela. Općina Matulji je dioničar LRH preko Nove Liburnije, zajedno sa ostalim jedinicama lokalne samouprave sa Liburnije, u manjem dijelu u odnosu na druge. Bitno je da i dalje budu tamo, obzirom da drže kontrolni paket. Pitanje je, obzirom da je to nekad kad se gradilo, bilo ugostiteljske namjene, bilo u core biznisu od LRH, danas vidimo da to nije već je dućan i parkiralište vjerojatno jedno od najskupljih ne samo u Hrvatskoj nego i šire, skuplje nego u centru Pariza, a okoliš je u katastrofalnom stanju. Pitao je da li postoji procjena vrijednosti te nekretnine ili se može tražiti od LRH i da li se može iskazati interes o otkupu te nekretnine obzirom da se radi o samom centru Matulja i prepuštanju, odnosno prodaji svog dioničkog udjela ostalim susjedima na Liburniji. To sve postavlja ukoliko bi postojala računica, postojao interes, sigurno da bi u tom slučaju dobili u centru Matulja prvorazrednu lokaciju za širenje sadržaja društvene namjene, jer ovo što sada imaju je sve samo ne nešto na korist građana.

2. Drugo pitanje, postoji jedan balkon u centru Matulja, negdje iznad FINA-e, misli da je privatna zgrada, balkon je u derutnom stanju, armatura viri vani te je žbuka odavno pala. Pitao je da li se može nekoga poslati da se vidi da li postoji ugroza prema ljudima, obzirom da svi oni šeću tamo svaki dan, ako ne postoji super, ali možda je bolje provjeriti.“

**ODGOVOR:**

1. Procjena vrijednosti parkirališta u Matuljima prema dostupnim informacijama ne postoji. Skupština dioničkog društva Liburnija rivijera hoteli d.d. zakazana je 10.prosinca 2025. godine te će Općina Matulji u dogovoru s Gradom Opatija, Općinom Lovran i Općinom Mošćenička Draga kada to bude moguće iskazati interes za rješavanjem vlasništva parkirališta uvažavajući financijske mogućnosti za rješavanje ovog pitanja.
2. Balkon je dio zgrade na adresi Trg maršala Tita 1. U navedenoj zgradi Općina Matulji ima suvlasnički dio koji se odnosi na poslovne prostore. S upraviteljem zgrade i predstavnicom suvlasnika već se duži vremenski period nastoji osigurati sredstva za izvođenje radova sanacije fasade i krovišta zgrade. Nakon odustanka od realizacije ugovora o obnovi fasade 2024. godine ponovno su zatražene ponude te bi se radovi sanacije fasade i krovišta zgrade trebali realizirati tijekom 2026. godine. U sklopu istih sanirao bi se i navedeni balkon.

Ukoliko ne dođe do realizacije sanacije ovlast je građevinske inspekcije za postupanje u slučaju kada građevina predstavlja opasnost po život i zdravlje ljudi.

**Vijećnica Doris Stanić** postavila je sljedeća pitanja:

„Rekla je da svi znaju koliko poštuje tradicijsku baštinu i kulturno djelovanje u našoj Općini. Oni koji ne znaju, to će saznati vrlo brzo. Pohvalila je Odjel društvenih djelatnosti, njihov trud, entuzijazam i profesionalnost. Međutim, smatra da resor kulture zahtjeva značajniji angažman i pristup, koji nažalost zbog obima posla, Odjel ne može dovoljno kvalitetno odrađivati. Iz toga razloga postavlja ova pitanja: 1. da li mogu razmotriti potrebu osnivanja kulturnog vijeća ili kulturne ustanove u Općini Matulji obzirom na bogatstvo kulturne baštine ovoga područja. 2. pitanje: da li mogu očekivati povećanje broja članova Povjerenstva različitih kompetencija iz kulturnog stvaralaštva obzirom na raznovrsnost djelatnosti registriranih udruga u Općini Matulji. 3. pitanje: rekla je da misli da moraju svi biti svjesni, pogotovo svi ovdje, da cjelogodišnji angažman pojedinih udruga za očuvanje općinskog entiteta poput zborskog pjevanja, nije atraktivan mještanima poput zvončarskih pohoda i vesele Zvončarske smotre ili pretežno izkomercijaliziranog klapskog pjevanja. Rekla je da je na svima njima, a ne samo na pojedincima volonterima ili amaterima da sagledaju ozbiljnost globalnog pritiska i trendova u svijetu, pogotovo u Europi, te je njeno pitanja: da li udruge koje promiču tradicijske vrijednosti UNESCO – zaštićene nematerijalne kulturne baštine, poput istarske ljestvice, Žejanskog jezika i zvončara, mogu očekivati veću afirmaciju i podršku Općine Matulji kao što imaju zvončari, što ujedno vrlo pohvaljuje.“

**ODGOVOR:**

1.Sukladno Zakonu o kulturnim vijećima i financiranju javnih potreba u kulturi (NN 83/2022), kulturna vijeća osnivaju se za područja županija i gradova koji imaju više od 10000 stanovnika. Ostali gradovi i općine mogu osnovati vijeća ako to ocijene svrhovitim. Akt o osnivanju vijeća donosi predstavničko tijelo JLS, te ukoliko predstavničko tijelo Općine Matulji smatra da bi trebalo donijeti takav akt, nadležni Odjel Općine Matulji će isti pripremiti.

2.Odluku o osnivanju stručnog povjerenstva za vrednovanje prijavljenih programa i projekata za javne potrebe u kulturi Općine Matulji, donijelo je Općinsko vijeće 21. prosinca 2023.g. Istom je definiran broj članova Povjerenstva koje je sukladno predmetnoj Odluci imenovao općinski načelnik. Ukoliko Općinsko vijeće Općine Matulji smatra da Odluku treba mijenjati, nadležni Odjel Općine Matulji će pripremiti izmjenu predmetne Odluke.

3.Vezano za pitanje :“…da li udruge koje promiču tradicijske vrijednosti UNESCO – zaštićene nematerijalne kulturne baštine….mogu očekivati veću afirmaciju i podršku Općine Matulji“, a ukoliko se misli na izdvajanje više financijskih sredstava iz Proračuna Općine Matulji za navedene udruge, predstavničko tijelo/članovi predstavničkog tijela Općine Matulji, mogu, prilikom donošenja Proračuna Općine Matulji za 2026.g. predložiti planiranje većih financijskih sredstava za navedene udruge.

**Vijećnik Eduard Baćić** postavio je sljedeća pitanja:

„1. pitanje: na 1. sjednici Općinskog vijeća, načelnica je spominjala da će se postaviti table uz kamere za nadzor divljih deponija. Rekao je da je mogao primijetiti da se navedene table nisu postavile. Temeljem opće Uredbe o zaštiti podataka, svima znanom GDPR-u, mjesto koje je pokriveno video nadzorom mora biti adekvatno označeno pomoću oznake o videonadzoru, a oznaka mora biti vidljiva najkasnije prilikom ulaska u perimetar snimanja. Istom tom Uredbom utvrđen je i sadržaj oznake. Zamolio je načelnicu da mu odgovori kada se misle postaviti navedene table jer i sami znaju da su kazne po pitanju ove odredbe dosta velike.

2. pitanje se tiče skloništa. Pitao je da li je točna informacija da je dostavljen zahtjev za donošenjem odluke o neupotrebljivosti javnog skloništa na katastarskoj čestici 1901/1 k.o. Matulji, to je kod Gajanića te kakav je njen stav ili Stožera civilne zaštite. Rekao je da smatra da ovo vrijeme, kada je sve više oružanih sukoba u blizini i kada se Europa priprema za moguću eskalaciju sukoba, ne bi bilo poželjno da se razmišlja o donošenju ovakve odluke, već o modernizaciji i stavljanju u funkciju ovog i ostalih javnih skloništa na području Općine Matulji.

3. pitanje: na dnu stepenica koje spajaju ulicu Radetići i Put za Trinajstići izvođeni su radovi na šahtama koje se nalaze na nogostupu, nada se uz suglasnost Općine, te je tom prilikom uklonjen asfalt, a dio uništenog nogostupa još nije vraćen u prvobitno stanje i sada šahte vire. Moli da se navedeno sanira kako ne bi došlo do ozljeda.“

**ODGOVOR:**

1.Posljednje kamere za nadzor odbacivanja otpada na području Općine Matulji u fazi su postavljanja, te su naručene tabele potrebne za označavanje navedenih lokacija koje će na istima biti i postavljene.

2.Točna je informacija da je vlasnik zemljišta na kojem je lociran izlaz iz skloništa „Gajanići“ postavio zahtjev za utvrđivanje nefunkcionalnosti skloništa. Obzirom na utvrđenu mrežu javnih skloništa i popis skloništa na području Općine Matulji među kojima je i sklonište „Gajanići“u interesu zaštite i spašavanja stanovništva je sve takve objekte dovesti u stanje funkcionalnosti.

1. U planu je saniranje navedenih oštećenja kao i sanacija uleknuća na postojećem nogostupu na potezu do Šmogora . Radovi će se izvesti čim to vremenske priliko budu dozvoljavale.

**Vijećnik Sandro Pecman** postavio je sljedeće pitanje:

„2. pitanje je zamolio da se dostavi projekt za Vatrogasni dom Mune, značajna sredstva su se dobila iz vana za financiranje, a nikada nisu vidjeli projekt pa je zamolio da se pošalje svim vijećnicima da znaju o čemu je riječ.“

**ODGOVOR:**

Dio projekta se dostavlja u prilogu odgovora na vijećnička pitanja, a uvid u projekt se može izvršiti u uredovno vrijeme Općinske uprave Općine Matulji u Upravnog odjelu za Komunalni sustav.

OPĆINSKA NAČELNICA

Ingrid Debeuc v.r.